Andrus Rõuk

Andrus Rõuk (sündinud 28. septembril 1957 Tallinnas) on eesti kunstnik ja luuletaja.

 Elukäik 
Pärast Tallinna 46. Keskkooli lõpetamist 1976. aastal asus ta tööle toonasesse Noorsooteatrisse reklaamikujundajana. Kunstnikudiplomi sai Andrus Rõuk Eesti Riiklikust Kunstiinstituudist, olles seal õppinud aastail 1979–1981 arhitektuuri ja 1984–1989 teatrikujundust.

 Kunstilooming 
Oma esimese ühisnäituseni Tartu Ülikooli vanas kohvikus jõudis Andrus Rõuk geomeetriliste guaššjoonistustega 1977. aastal. Maalijana võib tema inspiratsiooniallikana näha nn maalilisejärgse abstraktsionismi voolu, mis kerkis Ameerikas esile 1960. aastate alguses reaktsioonina ülispontaansele abstraktsele ekspressionismile. Teravad, konkreetsed piirjooned (hard-edge) ja tasapinnaline dekoratiivne kujutis olid sellise maalikunsti iseloomulikud jooned. Ka Rõugu 1990. aastate abstraktsetes maalides on eri pindade lõikumist, hallikasvalge varjupoole ähvardavat pealetungi värvilistele pindadele.Rõugu maalid Decos - Kultuurileht, nr. 7, 14 veebruar 1997 

Kunstniku maalid sümboliseerivad sisemaailma maastikke. Kunstnikule on pikka aega eeskujuks olnud mõistatusliku ja unenäolise maalilaadiga sürrealistid Joan Miro ja René Magritte, kelle töödes sümbolid on muudetud abstraktseteks märkideks. Andrus Rõugu töödes on märgid võtnud sagedasti geomeetrilise vormi, mis oli eriti selgelt välja joonistunud loometee alguses. Selle aastatuhande esimesel kümnendil oli tema töödes olev maailm väga lai ning koloriidilt avardunud. Varasemate hallide, mustade, pruunide toonide asemele olid tulnud kollakad, sinakad, punakad toonid. Kuigi julge vormikäsitlus on jäänud, on seegi muutunud vabamaks. Andrus Rõuk teeb maalivisandeid pastellidega ning mõned neist jäävadki lõuendile kandmata.Näituse Usk ja Lootus pressiteade - Eduard Vilde muuseum, 2008

Tema loomingu ühe osa moodustavad oma olemuselt ja stiilsuselt maalidega ühtivad, siiditrüki tehnikas graafilised tööd. Kohtab ka tušipliiatsiga tehtud abstraktseid joonistusi – mustvalgeid ja koloreerituid. Nende seas leiab kummalisi maailmu, aga leiab ka inimesi, inimloomi, justkui hirmuunenägude tegelasi. 

Osalenud riiklikel ülevaatenäitustel ning ühisnäitustel nii Eestis, Soomes kui ka mitmes endise Nõukogude Liidu osas. Autori teoseid on Eesti Kunstnike Liidu kunstikogus ning mitmetes ühiskondlikes hoonetes, asutustes ja erakogudes. Ta on Eesti Maalikunstnike Liidu ja Kunstnike Liidu liige aastast 1993. 

Teatrilavastustest on ta kujundanud 1988 Rakvere Teatris Perviku-Tootsi "Kunksmoori", 1989 Riiklikus Nukuteatris Ionesco-Lumiste "Ninasarviku" ning osalenud kunstniku-lavastajana 1990 valminud Sulev Keeduse telemängufilmis "Ainus pühapäev".

 Kirjanduslik tegevus 
1981. aasta Loomingu septembrinumbris 1311. leheküljel ilmus Andrus Rõugu luuletus, akrostihhon "Silmades taevas ja meri", mille ridade esimesed tähed andsid ülalt alla lugedes kokku sõna "sinimustvalge":

Silmades taevas ja meri
Inimene sinisilmne
Nagu peoga kühveldet teri
Imeline valge

Meeled tuultele valla
Uued vaod vaotuman palge
Süda sädemeid kalla
Tuli kõik neelab alla

Voogab päev üle lõõsan maa
Algaman merel kui tõus
Lebada kauem ei saa
Geenid veel jõus
Eestimaa 
(1980)

Andrus Rõuk heideti seetõttu kunstiinstituudist väljaKallas 1998 ja sai õpinguid jätkata alles kolme aasta pärast. Tema luuletusi on avaldatud veel Loomingus 1979/9, 1988/8, 2019/8 ja 2024/12. Samuti Vikerkaares 2019/4-5 ja 2020/3.

2000. aastal ilmus luulekogu "Vapp lipp pealinn: luulet 1976–1980" (Virgela, Tallinn, autori illustratsioonid, 96 lk).

2021. andis autor välja luulekogu "Joon ja luule: joonistused ja luuletused",
(Väljavõtted joonistuspäevikust 2020, 48 lk.)

 Isikunäitused 
 1986 Noorsooteatris
 1991 Rannu söögimajas, Tartumaal
 1993 Galeriis Vaal
 1995 Galeriis Tokko & Arrak, Tallinnas
 1997 Galeriis Deco; Tallinna Kunstihoone Galeriis
 1997 Galeriis Just, Turus (Soome)
 1999 Mercedes-Benzi autokeskuses, Tallinnas
 2000 Paide Vallitornis
 2001 Galeriis Deco, Tallinnas
 2002 Tampere Majas, Tartus
 2002 Pärnu Linnagaleriis
 2004 Viljandi Linnagaleriis
 2005 Hobusepea Galeriis 
 2006 Pärnu Linnagaleriis; Kuressaare linnuses  
 2008 Kastellaanimaja Galeriis 
 2010 SEB Galeriis; Draakoni Galeriis 
 2012 Tallinna Keskraamatukogus 
 2013 Tam Galeriis, Tallinnas
 2014 Fahle Majas
 2016 Vaba Lava ruumes
 2016 Viimsi Püha Jaakobi kirikus
 2016 Haus Galeriis
 2017 Fahle Galeriis
 2020 Võru Linnagaleriis
 2022 Mikkeli Galeriis, Tartus
 2024 Tallinna Jaani kiriku Galeriis
 2024 Kastellaanimaja Galeriis

Tunnustus
2018 Valgetähe IV klassi teenetemärk

Viited

 Kirjandus 
 Leonhard Lapin, "Must kolmnurk sinitaevas" (Lühiülevaade Andrus Rõugu viimase aja loomingust) Vikerkaar 1994, nr 1, lk 40-41
 Teet Kallas, "Sinimustvalge sügis 1981" – Looming 1998, nr 4, lk 617–625
 Leonhard Lapin, "Vapp lipp alle aa" (luulekogu "Vapp lipp pealinn" arvustus) Vikerkaar 2000, nr 7, lk 109–111
 Valle-Sten Maiste, Nädala raamatud (2. raamat: "Vapp lipp pealinn") – Postimees/Arter 13. mai 2000
 Hilve Rebane, "Laul, see tuleb iseenesest" (luulekogu "Vapp lipp pealinn" arvustus) – Keel ja Kirjandus 2000, nr 10, lk 743–744
 Mati Soomre, "Lipp ja torn" (sisaldab ka luuletuse "Silmades taevas ja meri") – Maaleht 11. detsember 2008, lk 31

 Andrus Rõugu koduleht   

Kategooria:Eesti kunstnikud
Kategooria:Eesti Kunstiakadeemia vilistlased
Kategooria:Valgetähe IV klassi teenetemärgi kavalerid
Kategooria:Sündinud 1957